Predkladacia správa

Materiál „Správa o priebehu a následkoch povodní na území Slovenskej republiky za 1. polrok 2014“ predkladá na rokovanie vlády Slovenskej republiky Ministerstvo životného prostredia Slovenskej republiky v spolupráci s Ministerstvom vnútra Slovenskej republiky  na základe ustanovení § 19 ods. 10, § 23 písm. e) 3. bodu a § 28 písm. f) zákona č. 7/2010 Z. z. o ochrane pred povodňami v znení zákona č. 180/2013 Z. z (ďalej len „zákon o ochrane pred povodňami“). Vláda Slovenskej republiky prerokovala predchádzajúci materiál „Správa o priebehu a následkoch povodní na území Slovenskej republiky v období od júla do konca roku 2013“ na 96. schôdzi, ktorá sa konala  26. februára 2014 a schválila ho uznesením č. 90/2014.
Materiál obsahuje základné informácie o príčinách, priebehu a následkoch povodní, ktoré sa na území Slovenskej republiky vyskytli počas 1. polroku 2014. Príloha materiálu obsahuje v tabuľkách zostavené informácie o miestach a čase vyhlásenia stupňov povodňovej aktivity, silách a prostriedkoch nasadených na vykonávanie povodňových zabezpečovacích prác a povodňových záchranných prác na ochranu životov, zdravia, životného prostredia, kultúrneho dedičstva a hospodárskych činností pred nepriaznivými účinkami povodní, výdavkoch vynaložených na ich vykonávanie a prehľad verifikovaných povodňových škôd. Predkladaný materiál je vypracovaný z podkladov, ktoré zostavili okresné úrady, Ministerstvo vnútra Slovenskej republiky, Ministerstvo zdravotníctva Slovenskej republiky, Ministerstvo pôdohospodárstva a rozvoja vidieka Slovenskej republiky, Ministerstvo obrany Slovenskej republiky, Ministerstvo dopravy, výstavby a regionálneho rozvoja Slovenskej republiky, Slovenský vodohospodársky podnik, š. p. Banská Štiavnica a Slovenský hydrometeorologický ústav.

Povodne na území Slovenskej republiky počas 1. polroka 2014 spôsobili škody vo výške 21 831 348,65 eur, z toho boli škody na majetku fyzických osôb 366 870,00 eur, na majetku právnických osôb a fyzických osôb – podnikateľov 346 324,02 eur, na majetku obcí 5 491 711,19 eur, na majetku samosprávnych krajov 9 343 350,00 eur a na majetku štátu 6 283 093,44 eur.

Predkladaný materiál bude mať vplyv na verejné financie. Na vykonávanie povodňových zabezpečovacích prác boli počas hodnoteného obdobia vynaložené výdavky vo výške 3 456 855,20 eur a na vykonávanie povodňových záchranných prác vo výške 2 148 817,13 eur. V predkladanom materiáli je na základe § 44 ods. 3 zákona o ochrane pred povodňami tiež návrh na úhradu 25 650,06 eur na vyplatenie priznanej náhrady za škodu na majetku spôsobenú v priamej súvislosti s vykonávaním povodňových záchranných prác, ktorá bola spôsobená v dňoch od 16. mája 2010 do 18. mája 2010 na území obce Slovenské Nové Mesto. Podľa § 43 ods. 1 zákona o ochrane pred povodňami sa výdavky, ktoré vznikli pri vykonávaní povodňových zabezpečovacích prác a povodňových záchranných prác počas II. stupňa povodňovej aktivity a III. stupňa povodňovej aktivity, uhrádzajú z na to vytvorenej rezervy štátneho rozpočtu v kapitole Všeobecná pokladničná správa.
